عرب دنیا میں قہوہ کی ثقافت اور رمضان

عرب دنیا میں قہوہ کی ثقافت محض ایک مشروب کا نام نہیں بلکہ یہ عرب سماج میں سخاوت، مہمان نوازی اور سماجی رابطوں کی ایک گہری علامت ہے۔ خاص طور پر ماہ رمضان میں، قہوہ افطار اور سحر کے درمیانی اوقات میں ایک مرکزی سماجی حیثیت رکھتا ہے۔ سنہ 2015ء میں، یونیسکو نے عربی قہوہ کو سعودی عرب، متحدہ عرب امارات، عمان اور قطر کی مشترکہ درخواست پر انسانیت کے غیر مرئی ثقافتی ورثے کی فہرست میں شامل کیا تھا۔ 
 تاریخی پس منظر 
قہوہ کی دریافت اور اس کے پھیلاؤ کی تاریخ یمن کے صوفیائے کرام سے جڑی ہوئی ہے، جنھوں نے پندرہویں صدی کے دوران رات بھر کی عبادتوں اور ذکر و اذکار کی محفلوں میں بیداری برقرار رکھنے کے لیے اسے استعمال کرنا شروع کیا۔ یہاں سے یہ مشروب مکہ معظمہ، قاہرہ اور پھر پوری عثمانی سلطنت میں پھیل گیا۔قہوہ ہی یورپ اور مغرب میں پہنچ کر کافی کی بنیاد بنا۔ آج بھی کافی کی بہترین پھلیوں کا نام عربیکا ہے۔ ایک روایت کے مطابق کافی پہلے پہل یمن میں اگائی گئی اور اسے یمن والوں نے ہی عربی نام قہوہ دیا جو بعد میں انگریزی میں کافی بن گیا۔ 

 رمضان میں قہوہ کی اہمیت 
رمضان المبارک کے دوران عرب ممالک میں قہوہ کی اہمیت دوچند ہو جاتی ہے۔ یہ صرف ذائقہ نہیں بلکہ روایات کا امین ہے۔ عربوں میں عموماََ کھجور سے روزہ کھولنے کے فوراً بعد عربی قہوہ پیش کیا جاتا ہے جو معدے کو بھاری کھانے کے لیے تیار کرتا ہے۔ خلیجی ممالک میں غبقہ نامی روایتی سماجی محفلیں رمضان کی راتوں کا خاصہ ہیں، جہاں قہوہ گفتگو اور تعلقات کی مضبوطی کا ذریعہ بنتا ہے۔
 قہوہ کی تیاری اور اجزاء 
عربی قہوہ اپنی تیاری میں مغربی کافی سے بالکل مختلف ہے۔ اسے بہت ہلکا پکایا جاتا ہے تاکہ اس کی رنگت سنہری یا سبز مائل رہے۔ اس کے بنیادی اجزاء میں درج ذیل شامل ہیں:

الائچی: یہ قہوہ کی بنیادی خوشبو اور ذائقے کی روح سمجھی جاتی ہے۔

زعفران: شاہانہ رنگت اور مخصوص مہک کے لیے ڈالا جاتا ہے۔

لونگ: بعض علاقوں میں ذائقے میں تیزی لانے کے لیے استعمال ہوتا ہے۔ 
 عربی قہوہ کے آداب 
عرب معاشرے میں قہوہ پیش کرنے اور پینے کے مخصوص آداب ہیں جنہیں سلوم کہا جاتا ہے۔ قہوہ پیش کرنے والا شخص ساقی کہلاتا ہے، دلا بائیں ہاتھ میں اور پیالیاں  دائیں ہاتھ میں پکڑتا ہے۔  قہوہ ہمیشہ مجلس میں موجود سب سے بزرگ یا معزز شخصیت سے شروع کیا جاتا ہے اور پھر دائیں جانب سے تقسیم کا عمل جاری رہتا ہے۔ پیالی کو مکمل بھرنے کی بجائے صرف ایک تہائی حصہ تک بھرا جاتا ہے جو اس بات کی علامت ہے کہ میزبان مہمان کی مزید خدمت کے لیے تیار ہے۔جب مہمان کا جی بھر جائے، تو وہ اپنی پیالی کو انگلیوں کے درمیان دائیں بائیں تھوڑا سا ہلاتا ہے جس کا مطلب ہوتا ہے کہ اب مزید ضرورت نہیں ہے۔
 حوالہ جات 

زمرہ:عربی ثقافت
زمرہ:رمضان ثقافت
زمرہ:رمضان پکوان
زمرہ:رمضان کی روایات
زمرہ:اسلامی دسترخوان
زمرہ:عرب باورچی خانہ
زمرہ:ویکی محبوب رمضان